Notă informativă

la proiectul hotărîrii de Guvern cu privire la modificarea şi completarea Hotărîrii Guvernului nr.351 din 23.03.2005 „Cu privire la aprobarea listelor bunurilor imobile proprietate publică a statului şi la transmiterea unor bunuri imobile”

Întru executarea Hotărîrii Curţii de Conturi nr.29 din 06.07.2012 privind Raportul auditului performanţei „Există oportunităţi de îmbunătăţire a mecanismului de gestionare a patrimoniului dat/luat în locaţiune de către autorităţile publice şi societăţile comerciale cu capital integral sau majoritar public şi de sporire a eficienţei administrării acestuia”, Ministerul Economiei a întreprins măsurile ce se impun în vederea lichidării carenţelor, precum şi implementării recomandărilor ataşate Hotărîrii menţionate.

Astfel, în rezultatul privatizării, comercializării, casării/demolării și precizării a suprafeței unor bunuri imobile, incluse anterior în listele bunurilor imobile proprietate publică a statului, se modifică şi se completează Anexa nr.22, Anexa nr.26, Anexa nr.10, Anexa nr.2 și Anexa nr.7. Totodată, se completează cu 2 anexe noi („nr.27” și „nr.28”), care vor conține informații referitor la Listele bunurilor imobile, proprietate a statului, aflate în administrarea Ministerului Tehnologiei Informației și Comunicațiilor și a Cancelariei de Stat.

Prin urmare, aprobarea proiectului de hotărîre în cauză va contribui la apărarea intereselor patrimoniale ale statului în special a drepturilor de titular și, totodată, va permite potențialilor investori să obțină informația despre bunurile ale întreprinderilor, în procesul de deetatizare a acestora.

Reieşind din cele expuse, solicităm avizarea proiectului Hotărîrii de Guvern cu privire la modificarea şi completarea Hotărîrii Guvernului nr.351 din 23.03.2005 „Cu privire la aprobarea listelor bunurilor imobile proprietate publică a statului şi la transmiterea unor bunuri imobile”.

Proiectul nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării de către Grupul de lucru pentru reglementarea activităţii de întreprinzător.

Totodată, pentru realizarea hotărîrii nu sunt necesare careva surse financiare virate din bugetul de stat.

**Viceministru Tudor COPACI**